b'\n_START_ARTICLE_\n\xc5\xbdelmenin\xc4\x97 \xc5\xbe\xc4\x85sis\n_START_SECTION_\nI\xc5\xa1vaizda\n_START_PARAGRAPH_\n\xc5\xbdelmenin\xc4\x97 \xc5\xbe\xc4\x85sis yra namin\xc4\x97s \xc5\xbe\xc4\x85sies dyd\xc5\xbeio, gana pana\xc5\xa1i \xc4\xaf pilk\xc4\x85j\xc4\x85. Skiriasi tamsesne spalva ir kaklu, sparnai atrodo vienodos tamsios spalvos. Patinas ir patel\xc4\x97 rudai pilkos spalvos. Galva ir kaklas rusvo atspalvio. Sparn\xc5\xb3 dengiamosios plunksnos pilkai rudos, nugara ir juosmuo juodai rudi. Plasnojamosios plunksnos juodai rudos. Gerkl\xc4\x97 \xc5\xa1viesi. Pagurklis ir kr\xc5\xabtin\xc4\x97 balsvai pilki, pilvas ir pauodegys balti. Juodas snapas su skersine oran\xc5\xbeine ar geltona juostele. Kojos oran\xc5\xbei\xc5\xa1kai geltonos. Snapo ir koj\xc5\xb3 spalva gana \xc4\xafvairi. Rainel\xc4\x97 ruda. Jaunikli\xc5\xb3 spalva blankesn\xc4\x97, vir\xc5\xa1utini\xc5\xb3 plunksn\xc5\xb3 pakra\xc5\xa1\xc4\x8diai rusvi, galva ir kaklas ry\xc5\xa1kiai rudo atspalvio.\n_START_SECTION_\nPaplitimas\n_START_PARAGRAPH_\nEurazijoje paplitusi nuo Norvegijos iki Anadyrio baseino. Pietuose arealas siekia Am\xc5\xabro sl\xc4\x97n\xc4\xaf, \xc5\xa1iaur\xc4\x97s vakar\xc5\xb3 Mongolij\xc4\x85, Altaj\xc5\xb3, Ob\xc4\x97s vidurup\xc4\xaf, Pe\xc4\x8dioros auk\xc5\xa1tup\xc4\xaf. Taip pat sutinkamos Grenlandijoje, Islandijos, \xc5\xa0picbergeno, Naujosios \xc5\xbdem\xc4\x97s salose. \xc5\xbdiemoja Europoje, Pietry\xc4\x8di\xc5\xb3 Azijoje._NEWLINE_Lietuvoje aptinkama per migracij\xc4\x85.\n_START_SECTION_\nBiologija\n_START_PARAGRAPH_\nVeisimosi periodu apsistoja tundroje, kur gausu vandens telkini\xc5\xb3. \xc5\xbdiemoja atvirose vietose: laukuose, paj\xc5\xabrio \xc5\xbeemumose, sekliose \xc4\xaflankose. Perskrisdamos ilsisi bei maitinasi arti vandens esan\xc4\x8diose ganyklose, dr\xc4\x97gnose pievose, \xc5\xbeelmen\xc5\xb3 plotuose. Saugiose poilsiaviet\xc4\x97se i\xc5\xa1b\xc5\xabna ilgesn\xc4\xaf laik\xc4\x85._NEWLINE_I\xc5\xa1 perimvie\xc4\x8di\xc5\xb3 \xc4\xaf \xc5\xbeiemavietes ir atgal skrenda i\xc5\xa1sirikiavusios taisyklingu trikampiu. B\xc5\xabdingas garsus, pratisas gagenimas. Ypa\xc4\x8d garsiai gagena prie\xc5\xa1 nusileisdamos ant vandens ar \xc4\xaf \xc5\xbeelmen\xc5\xb3 plotus. Lesin\xc4\x97damos i\xc5\xa1lieka budrios, keletas i\xc5\xa1 b\xc5\xabrio nuolat budi. Aktyvesn\xc4\x97s prietemoje. I\xc5\xa1 e\xc5\xbeero anksti ryt\xc4\x85 skrenda \xc4\xaf aplinkinius laukus palesti, o vakare v\xc4\x97l gr\xc4\xaf\xc5\xbeta nakvoti ant vandens._NEWLINE_Lizdaviet\xc4\x97s paprastai b\xc5\xabna atviroje tundroje, upi\xc5\xb3 sl\xc4\x97niuose, auk\xc5\xa1tum\xc4\x97l\xc4\x97se vir\xc5\xa1 pelk\xc4\x97t\xc5\xb3 viet\xc5\xb3. Lizd\xc4\x85 labai kruop\xc5\xa1\xc4\x8diai suka abu poros nariai. D\xc4\x97tyje paprastai b\xc5\xabna apie 3\xe2\x80\x936 kiau\xc5\xa1inius, perimus tik patel\xc4\x97s. Patinas vis\xc4\x85 laik\xc4\x85 budi \xc5\xa1alia ir persp\xc4\x97ja apie pavojus. Jaunikliams i\xc5\xa1siritus, visa \xc5\xa1eima keliauja \xc4\xaf dr\xc4\x97gnas, ve\xc5\xa1lia augalija apaugusias \xc5\xbeemumas, pievas. Jaunikliai auga gana greitai._NEWLINE_Minta ant\xc5\xbeemin\xc4\x97mis augal\xc5\xb3 dalimis, uogomis, \xc5\xbeiemken\xc4\x8di\xc5\xb3 \xc5\xbeelmenimis. Jaunikliai lesa moliuskus, v\xc4\x97\xc5\xbeiagyvius, ikrus.'